Shavkat Mirziyoyev: kasallarni davolashga ham, iqtisodiyotni ishlatishga ham majbur va mas’ulmiz

28.07.2020
O‘zbekiston Respublikasi Prezidenti Shavkat Mirziyoyev raisligida 28-iyul kuni hududlarda koronavirus bilan bogʻliq murakkab vaziyatni tartibga solish boʻyicha koʻrilayotgan choralar muhokamasi yuzasidan videoselektor yigʻilishi oʻtkazildi.
Butun dunyoda COVID-19 tarqalishi hamon davom etmoqda. Mamlakatimizda oxirgi besh kunda infeksiya yuqtirganlar soni 3 mingtaga koʻpayib, 21 ming 700 nafarga yetdi.
Jumladan, Toshkent viloyatida 347 ta, Qashqadaryoda 193 ta, Surxondaryoda 130 ta, Samarqandda 123 ta, Sirdaryoda 83 ta, Andijonda 79 ta yangi kasallanganlar aniqlangan. Buxoro, Fargʻona, Samarqand, Namangan, Toshkent, Xorazm viloyatlarida va Qoraqalpogʻistonda pnevmoniya holatlari ancha koʻpaygan.
Ma’lumki, Respublika maxsus komissiyasining qaroriga muvofiq, yurtimizda karantin talablari muddati 15 avgustgacha uzaytirildi. Shu bilan birga, hozirgi vaziyat pandemiyaga qarshi kurash ishlarini yanada kuchaytirishni talab etmoqda.
Yigʻilishda bu borada hududlarda dolzarb boʻlib turgan masalalar koʻrib chiqilib, qoʻshimcha vazifalar belgilandi.
Respublika maxsus komissiyasiga joylardagi epidemiologik vaziyatni barqarorlashtirish va kasallarni davolashga amaliy yordam beradigan guruhlar tuzib, har bir hududga yuborish boʻyicha koʻrsatma berildi.
Ushbu guruhlarga mutasaddi idoralar, ixtisoslashgan tibbiyot markazlari hamda tibbiyot oliy oʻquv yurtlari rahbar va mutaxassislari, shuningdek, nafaqadagi tajribali shifokorlar jalb etiladi. Bu hududlarda aholiga erta va aniq tashxis qoʻyish, bemorlarni kasallik darajasiga qarab toʻgʻri va malakali davolashda muhim omil boʻladi.
Hokimliklarga koronavirusga ixtisoslashgan shifoxonalar tashkil etish, intensiv va reanimatsiya oʻrinlarini koʻpaytirish, ularni zarur tibbiy jihozlar va dori-darmon bilan ta’minlash vazifasi qoʻyildi. Toshkent shahridagi tajriba asosida COVID-19 va pnevmoniya bilan kasallanganlarga dastlabki malakali tibbiy yordam koʻrsatadigan “maxsus poliklinikalar” tashkil etish zarurligi ta’kidlandi.
Davlat rahbari ogʻir kasallar ahvolini yengillashtiradigan tibbiy uskunalar ta’minoti masalasiga alohida toʻxtaldi.
Qayd etilganidek, oxirgi ikki haftada qoʻshimcha ravishda 370 ta sun’iy nafas oldirish apparati, 1 ming 41 ta portativ nafas oldirish uskunasi, 1 ming 164 ta kislorod konsentratori va boshqa zarur tibbiy jihozlar olib kelinib, hududlarga tarqatildi. Kasallar koʻpayishi mumkinligini hisobga olib, Respublika maxsus komissiyasiga joylarga yana qoʻshimcha uskunalar yetkazish boʻyicha topshiriq berildi.
O‘zbekiston Respublikasi Prezidentining shu yil 25 iyuldagi “Koronavirus pandemiyasini yumshatish, aholining sanitariya-epidemiologik osoyishtaligi va salomatligini saqlash tizimini tubdan takomillashtirish chora-tadbirlari toʻgʻrisida”gi farmoniga muvofiq Sanitariya-epidemiologik osoyishtalik va jamoat salomatligi xizmati tashkil etildi. Ushbu xizmatning bugungi kundagi eng asosiy vazifasi virus zanjirini uzish hisoblanadi. Shuningdek, sogʻliqni saqlash tizimi, hokimliklar bilan birgalikda bemorlarni sogʻaytirish va ulardan boshqalarga virus yuqishini kamaytirish ham eng muhim yoʻnalishdir.
Yigʻilishda yosh bolalar, homilador ayollar, keksalar, nogironligi va surunkali kasalligi boʻlgan fuqarolar salomatligi ustidan tizimli monitoring olib borish muhimligi belgilandi.
Karantin davrida biror bir ehtiyojmand oila e’tibordan chetda qolmasligi, kam ta’minlangan aholi qatlamiga moddiy yordam, oziq-ovqat va dori-darmonlarni manzilli yetkazib berish tizimi “soat”day aniq ishlashi kerakligi ta’kidlandi.
– Hozirgi sharoitda kasallarni davolashga ham, iqtisodiyotni ishlatishga ham majbur va mas’ulmiz. Shuning uchun aholi salomatligini saqlash, ayni paytda temir intizom bilan hamma ishlarni davom ettirishimiz kerak, – dedi Shavkat Mirziyoyev.
Ҳокимлар ўз ҳудудидаги реал вазиятдан келиб чиқиб, аниқ чоралар кўриши бўйича топшириқлар берилди. Шу билан бирга, тиббий ниқоб тақиш, ижтимоий масофани сақлаш, 65 ёшдан ошганлар зарурат бўлмаса уйдан чиқмаслиги қоидаларига қатъий риоя қилишнинг аҳамияти қайд этилди.
Видеоселектор йиғилишида ҳокимлар ва сектор раҳбарлари қатнашганидан фойдаланиб, экспорт ва инвестиция масалалари, бюджет тушумлари прогнозининг бажарилиши, ғўза парвариши ва экинларни суғориш ишларининг бориши кўриб чиқилди. Булар юзасидан мутасадди раҳбарларнинг ҳисоботи эшитилди.